## Odluka Ustavnog suda Republike Hrvatske broj:U-IIIVs-2867/2007 od 1. listopada 2008.

### NN 123/2008 (24.10.2008.), Odluka Ustavnog suda Republike Hrvatske broj:U-IIIVs-2867/2007 od 1. listopada 2008.

# USTAVNI SUD REPUBLIKE HRVATSKE

**3546**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Duška Šarin i Nevenka Šernhorst, članovi Vijeća,
odlučujući o ustavnoj tužbi koju je podnijela A. G. R. iz Z., koju zastupa T.
R., odvjetnik iz Z., na sjednici održanoj 1. listopada 2008. godine, jednoglasno
je donio

## ODLUKU

I. Ustavna tužba se usvaja.
II. Ukida se rješenje Vrhovnog suda Republike Hrvatske broj: Gzp 390/06 od 27.
lipnja 2007., te se predmet vraća Vrhovnom sudu Republike Hrvatske na ponovni
postupak.
III. Vrhovni sud Republike Hrvatske dužan je donijeti novo rješenje u najkraćem
mogućem roku, ali ne duljem od trideset (30) dana, računajući od prvog idućeg
dana nakon objave ove odluke u »Narodnim novinama«.
IV. Ova odluka objavit će se u »Narodnim novinama«.

```
Obrazloženje
```

1. Podnositeljica je, na temelju članka 62. stavka 1. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon) i u roku iz članka 64.
Ustavnog zakona, podnijela 22. srpnja 2007. pravodobnu i dopuštenu ustavnu tužbu
protiv rješenja Vrhovnog suda Republike Hrvatske broj: Gzp 390/06 od 27. lipnja
2007. godine.
2. Navedenim rješenjem Vrhovnog suda Republike Hrvatske odbijen je kao neosnovan
zahtjev podnositeljice za zaštitu prava na suđenje u razumnom roku, u parničnom
postupku koji se vodio pred Trgovačkim sudom u Karlovcu broj: P-57/04.
3. Podnositeljica smatra da joj je osporenim rješenjem Vrhovnog suda Republike
Hrvatske povrijeđeno ustavno pravo na suđenje u razumnom roku, zajamčeno člankom
29. stavkom 1. Ustava Republike Hrvatske (»Narodne novine«, broj 41/01. –
pročišćeni tekst).
U ustavnoj tužbi podnositeljica navodi kako se postupak u povodu žalbe
podnositeljice, izjavljene protiv rješenja Trgovačkog suda u Karlovcu broj:
P-57/04 od 27. veljače 2004., vodio u razdoblju više od tri (3) godine, što ne
udovoljava zahtjevu suđenja u razumnom roku.
Predlaže Ustavnom sudu da usvoji ustavnu tužbu i podnositeljici dosudi
primjerenu naknadu zbog povrede navedenog ustavnog prava.

4. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne
tužbe, uvida u spis Trgovačkog suda u Karlovcu broj: P-57/04 i Visokog
trgovačkog suda Republike Hrvatske broj: Pž-2007/04, utvrdio sljedeće pravno
relevantne činjenice za odlučivanje o povredi ustavnog prava podnositeljice,
zajamčenog člankom 29. stavkom 1. Ustava Republike Hrvatske:
– 23. veljače 2004. podnositeljica je Trgovačkom sudu u Karlovcu podnijela tužbu
radi isplate određenog iznosa;
– rješenjem broj: P-57/04 od 27. veljače 2004., Trgovački sud u Karlovcu oglasio
se mjesno nenadležnim za odlučivanje u ovoj pravnoj stvari, te je odredio da će
se, po pravomoćnosti rješenja, predmet ustupiti Trgovačkom sudu u Rijeci, kao
stvarno i mjesno nadležnom sudu;
– protiv navedenog rješenja podnositeljica je 10. ožujka 2004. izjavila žalbu,
koja je nadležnom sudu otpremljena 11. ožujka 2004. godine;
– Visoki trgovački sud Republike Hrvatske je žalbu podnositeljice zaprimio 12.
ožujka 2004., te je odlukom broj: Pž-2007/04 od 27. ožujka 2007. žalbu odbio kao
neosnovanu i potvrdio prvostupanjsko rješenje.
Odlučujući o zahtjevu podnositeljice, Vrhovni sud Republike Hrvatske utvrdio je
da je postupak u pravno relevantnom razdoblju, i to od podnošenja tužbe
Trgovačkom sudu u Karlovcu do dana kada je podnositeljica zaprimila
drugostupanjsku odluku (17. travnja 2007.), ukupno trajao tri (3) godine, jedan
(1) mjesec i dvadeset pet (25) dana. Nadalje, Sud je utvrdio da se duljina
navedenog postupka ne može smatrati prekoračenjem razumnog roka i povredom prava
na suđenje u razumnom roku zajamčeno člankom 29. stavkom 1. Ustava, te je
zahtjev podnositeljice odbio kao neosnovan.

5. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbama članka 4. stavka 1. i članka 27.
stavaka 1. i 2. Zakona o sudovima, odredbama članka 29. stavka 1., 62. stavka 1.
i članka 64. Ustavnog zakona, te članka 6. stavka 1. Europske konvencije o
ljudskim pravima.

*Ustavna tužba je osnovana.*

6. Svoju odluku Ustavni sud obrazlaže sljedećim utvrđenjima:
6.1. Ustavni sud prvo primjećuje da je Vrhovni sud Republike Hrvatske nepravilno
odredio duljinu trajanja navedenog sudskog postupka. Naime, kao pravo relevantno
razdoblje Vrhovni sud Republike Hrvatske uzeo je razdoblje od trenutka
podnošenja tužbe Trgovačkom sudu u Karlovcu do trenutka kada je podnositeljica
zaprimila odluku Visokog trgovačkog suda Republike Hrvatske, umjesto da je kao
kraj pravno relevantnog vremena uzeo dan odlučivanja o zahtjevu, odnosno 27.
lipnja 2007. godine.
Slijedom navedenog, Ustavni sud utvrđuje da je konkretni sudski postupak ukupno
trajao tri (3) godine, četiri (4) mjeseca i četiri (4) dana.
Nadalje, Ustavni sud primjećuje da je Vrhovni sud Republike Hrvatske odbio
zahtjev podnositeljice s obrazloženjem da se razdoblje od tri (3) godine ne može
smatrati prekoračenjem razumnog roka i time povredom prava na suđenje u razumnom
roku. Međutim, Ustavni sud ukazuje da se razumnost duljine trajanja postupka
mora ocijeniti u svijetlu okolnosti svakog pojedinog predmeta i to primjenom
svih slijedećih kriterija: složenosti predmeta, ponašanja podnositelja i
nadležnih sudova, te važnosti za podnositelja onoga o čemu se u postupku
odlučuje. Pri utvrđivanju postojanja eventualne povrede prava na suđenje u
razumnom roku potrebno je ocijeniti svaki kriterij posebno te zatim sve zajedno.
U konkretnom slučaju postupak se do donošenja odluke o zahtjevu podnositeljice
vodio tri (3) godine, četiri (4) mjeseca i četiri (4) dana, od čega preko tri
(3) godine pred Visokim trgovačkim sudom Republike Hrvatske radi odlučivanja o
žalbi podnositeljice podnesenoj protiv rješenja kojim se Trgovački sud u
Karlovcu oglasio stvarno i mjesno nenadležnim. U svijetlu gore spomenutih
kriterija, Ustavni sud utvrđuje da se u konkretnom slučaju ne radi o predmetu
takve složenosti da bi razdoblje dulje od tri (3) godine bilo razumno za
odlučivanje.
Slijedom navedenog, Ustavni sud ocjenjuje da je osporenim rješenjem Vrhovnog
suda Republike Hrvatske podnositeljici povrijeđeno ustavno pravo zajamčeno
člankom 29. stavkom 1. Ustava.
6.2. U skladu s utvrđenjem u točki 6.1. obrazloženja ove odluke, Ustavni sud
primjećuje da utvrđena povreda ustavnog prava podnositeljice, zajamčenog
odredbom članka 29. stavka 1. Ustava, postoji i kroz cijelo naknadno razdoblje
sve do sada, jer postupak još uvijek nije pravomoćno okončan (postupak se vodi
pred Visokim trgovačkim sudom Republike Hrvatske pod brojem Pž-5311/08).
Budući da se od podnositeljice u takvim okolnostima ne može tražiti ponovno
podnošenje zahtjeva za zaštitu prava na suđenje u razumnom roku, Ustavni sud, na
temelju odredbi članka 31. stavaka 4. i 5. Ustavnog zakona, nalaže Vrhovnom sudu
Republike Hrvatske da pri ponovnom odlučivanju uzme u obzir i vrijeme proteklo u
parničnom postupku do donošenja svog novog rješenja, kako pri utvrđivanju pravno
relevantnog razdoblja tako i pri određivanju primjerene naknade.
7. Slijedom navedenog, na temelju odredaba članaka 73. i 76. stavaka 1. i 2.
Ustavnog zakona donesena je odluka kao u točkama I. i II. izreke, a na temelju
odredaba članka 31. stavaka 4. i 5. Ustavnog zakona donesena je odluka kao u
točki III. izreke.
8. Objava odluke (točka IV. izreke) temelji se na odredbama članka 29. Ustavnog
zakona.
9. Predsjednik Vrhovnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme rješenja u roku osam (8) dana od
dana njegove otpreme, a najkasnije osam (8) dana od isteka roka određenog u
točki III. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIVs-2867/2007
Zagreb, 1. listopada 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 123/2008-3546
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)